[{"text_idx": "#000001", "text": "Mae\u2019r Cyngor Cymuned yn cynrychioli pawb sy\u2019n byw, gweithio ac astudio yn Llanbadarn trwy ei bymtheg aelod etholedig, ac wedi\u2019i rannu\u2019n ddwy ward \u2013 Padarn a Sulien."}, {"text_idx": "#000002", "text": "Fel yr haen gyntaf o lywodraeth, rydym yn delio\u2019n bennaf a\u0302 materion lleol gan sicrhau ein bod yn darparu gwasanaethau a chyfleusterau lleol megis cysgodfannau bysiau, mannau chwarae a chaeau chwarae. Rydym hefyd yn cydweithio\u2019n agos a\u0302\u2019r Heddlu i leihau trosedd a gwella diogelwch yn y gymuned. Fel ymgynghorwyr yr holl geisiadau cynllunio yn lleol, mae gennym ran bwysig i\u2019w chwarae wrth lunio dyfodol ein cymuned."}, {"text_idx": "#000004", "text": "Gyda\u2019i hanes hynafol y mae llawer o drigolion y fro yn meddwl am Lanbadarn ond fel pentref."}, {"text_idx": "#000005", "text": "Serch hynny y mae gan y Cyngor Cymuned gyfrifoldeb dros ardal eithaf eang o gwmpas yr \u2018hen bentref\u2019. O gofio\u2019r fryngaer a adnabyddwn heddiw fel Pen Dinas gwyddom fod pobl wedi byw yn y parthau hyn mor bell yn o\u0302l a\u0302\u2019r Oes Efydd. Yn bell ar o\u0302l hynny, tua\u2019r flwyddyn 517 OC, credir i Lyda\u0308wr, Padarn, a dau gefnder iddo (Cadfan a Tydecho) hwylio i\u2019r arfordir cyfagos, o bosib i\u2019r lan o gwmpas lle y saif y \u2018pier\u2019 a\u2019r Hen Goleg yn Aberystwyth heddiw \u2013 Pwll Padarn yw\u2019r hen enw ar y fan honno. Gwr o dras oedd Padarn (neu \u2018Paternus\u2019 yn Llydaweg), yntau\u2019n wyr i Emyr Llydaw, un o arweinwyr amlwg Llydaw. Yr oedd y Llydawiaid cyntaf yn frodorion o Gymru ac o Gernyw a bu perthynas agos rhwng y Celtiaid hyn i gyd yn Oes y Saint."}, {"text_idx": "#000006", "text": "Heb os, gadawodd Padarn ei o\u0302l ar y fro hon ac ar ardal ehangach. Sefydlodd gymuned o fynaich a thros y canrifoedd bu i\u2019r mynachdy ddatblygu\u2019n ganolfan dra phwysig. Erbyn yr 11eg ganrif, yr oedd yma, yn y lle a ddaeth yn \u2018Llanbadarn Fawr\u2019 (sef, \u2018prif eglwys a gysegrwyd i Badarn\u2019), dan Abad Sulien, lyfrgell a oedd yn fwy na\u2019r llyfrgell yng Nghaergaint neu yn Efrog. Yr oedd sgriptoriwm mawr yma hefyd. Ychydig o\u2019i lawysgrifau sydd wedi goroesi ond y mae un, Llaswyr Rhygyfarch (un o feibion Sulien oedd Rhygyfarch), yn awr yng Ngholeg y Drindod, Dulyn."}, {"text_idx": "#000007", "text": "Y mae enw Padarn yn amlwg yn ardal Llanbadarn ac yn ardal Aberystwyth hefyd. Fe\u2019i defnyddir fel rhan o enwau tai a thiroedd ac fel rhan o enwau busnesau lleol. Dylid dweud hefyd fod yna fwy nag un Llanbadarn \u2013 y mae, er enghraifft, Llanbadarn Fynydd (pentref ym Mhowys) a Llanbadarn Trefeglwys (eglwys ger Pennant). Yn wreiddiol, Llanbadarn Gaerog oedd yr enw a roddwyd ar y dreflan a oedd wedi tyfu o gwmpas muriau Castell Aberystwyth."}]